Biblioteca i s-a arătat primarului în vis. S-a întâmplat în urmă cu jumatate de an. A profitat că barul a dat faliment și a luat legătura cu proprietarul clădirii. Imediat ce consliul local și-a dat acordul, a început amenajarea bibliotecii.

„Aici, în locul acesta, erau jocuri de noroc și am schimbat. Acum sunt calculatoare. Vin și tinerii, si bătrânii, și elevii”, spune Laurențiu Munteanu, primarul comunei Blăgești.

Copiii sunt cei mai fericiți. Au un loc unde să citească o carte, să-și facă temele sau să navigheze pe internet.

Acum, biblioteca are aproape 12.000 de volume, în principal donaţii.

Vestea s-a răspândit rapid printre săteni, aşa ca mulţi au venit să împrumute o carte.

„Ce băuturi erau aici, ieşeam ţeapăn!”, spune un bărbat.

Fostii clienți ai barului care nu-şi găsesc alinarea în literatură merg în continuare la celelalte două localuri rămase deschise.

Întrebat dacă merge să ia o carte de la bibliotecă, un sătean aflat într-un bar răspunde: „Da, dacă au ce n-am citit eu... pune un pahar mic!”.

Planurile edilului nu se vor opri aici. La primavară, vrea să monteze pavele și să planteze arbori în fața bibliotecii. Iar când bugetul local o va permite, să cumpere clădirea.